《题清心堂》
宋代·赵资道

燕坐都忘俗虑萦，小桥横截跨幽亭。涟漪池面银开鉴，筱荡庭心玉展屏。

桃李并蹊春竞丽，桧松分径岁长青。我来每觉尘心豁，客至还同醉眼醒。

作者简介：赵资道，徽宗崇宁五年（一一○六），以辟雍博士为点检试卷官（《宋会要辑稿》选举一九之二二）。政和七年（一一一七），以朝请郎直秘阁知台州（《嘉定赤城志》卷九）。宣和七年（一一二五），以朝奉大夫知袁州（明正德《袁州府志》卷六）。今录诗二首。